Na temelju članka 55. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15., 11/15. – pročišćeni tekst, 2/18., 3/18. – pročišćeni tekst i 4/20.), članka 3. Proračuna Koprivničko-križevačke županije za 2020. godinu i projekcije za 2021. i 2022. godinu („Službeni glasnik Koprivničko-križevačke županije“ broj 18/19. i 9/20.), članka 9. Odluke o izvršavanju Proračuna Koprivničko-križevačke županije za 2020. godinu („Službeni glasnik Koprivničko-križevačke županije“ broj 18/19. i 9/20), točke IV Programa 1006 Konkurentno gospodarstvo, Tekući projekt T 100199 Potpora za samozapošljavanje „STAR UP“, KLASA: 400-06/19-01/27, URBROJ: 2137/1-04/07-19-4 od 2. prosinca 2019. godine i KLASA:400-06/20-01/8, URBROJ:2137/1-04/08-20-3 od 28. travnja 2020. godine, Župan Koprivničko-križevačke županije raspisuje

**J A V N I P O Z I V**

**ZA TEKUĆI PROJEKT T 100199**

**POTPORA MALE VRIJEDNOSTI ZA SAMOZAPOŠLJAVANJE**

**„START UP“**

**I.**

Pozivaju se svi koji se odluče pokrenuti vlastiti posao da dostave svoje zahtjeve za dodjelu potpora za samozapošljavanje (u daljnjem tekstu: potpora), u skladu s Tekućim projektom T 100199 Potpora za samozapošljavanje „START UP“, za što je u Proračunu Koprivničko-križevačke županije za 2020. godinu rezervirano 300.000,00 kn.

Prihvatljivi korisnici potpora su svi bez obzira da li se nalaze / ne nalaze u evidenciji Hrvatskog zavoda za zapošljavanje (u daljnjem tekstu: HZZ), koji se žele samozaposliti kroz osnivanje novog obrta / trgovačkog društva (d.o.o., j.d.o.o.) za proizvodne djelatnosti odnosno djelatnosti iz područja C – Prerađivačka industrija, odjeljak 10 -33, prema NKD-u 2017. kao i popisa deficitarnih zanimanja preporučenih od HZZ-a i Hrvatske obrtničke komore, kao što su zavarivač, limar, bravar, strojobravar, keramičar, elektroinstalater, električar, mesar, pekar, cvjećar, vulkanizer, rukovatelj građevinskim strojevima i drugim deficitarnim zanimanjima.

Iznos potpore iznosi 30.000,00 kn.

**II.**

Sukladno članku 1. Uredbe Europske komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na primjenu potpora male vrijednosti (OJ EU L 352, 24.12.2013, p.1, potpora se ne može dodijeliti osobama koje bi registrirale obrt/d.o.o./j.d.o.o./ u slijedećim sektorima:

* poslovanja nekretninama (NKD oznaka 68),
* djelatnosti kockanja i klađenja (NKD oznaka 92),
* financijske djelatnosti i djelatnosti osiguranja (NKD oznake: 64, 65 i 66),
* trgovanja ili proizvodnje robe vojne namjene, obrambenih proizvoda i nevojnih ubojitih sredstava,
* trgovine na veliko i malo (NKD oznake: 45, 46 i 47),
* djelatnosti povezane s proizvodnjom, preradom i stavljanjem na tržište duhana i duhanskih proizvoda
* u sektoru ribarstva i akvakulture kako je obuhvaćeno Uredbom (EU) br. 1379/2013.,
* u sektoru primarne proizvodnje poljoprivrednih proizvoda,
* ili je potpora namijenjena uspostavi i funkcioniranju distribucijske mreže u drugim državama članicama i trećim zemljama ili je povezana s drugim tekućim troškovima povezanim s izvoznom djelatnošću.

**III.**

Koprivničko-križevačka županija (u daljnjem tekstu: Županija) će dodjeljivati potpore za troškove povezane uz obavljanje djelatnosti sukladno točki IV. Programa 1006 Konkurentno gospodarstvo, Tekućeg projekta T 100199 Potpora za samozapošljavanje „Start up“, i to za:

* kupnju strojeva, tehnike, alata i opreme za obavljanje djelatnosti,
* kupnju odgovarajuće informatičke opreme potrebne za rad,
* kupnju licenciranih IT programa,
* zakup poslovnog prostora (prostor ne može biti zakupljen od roditelja i drugih članova obitelji),
* troškove za knjigovodstvene usluge,
* obvezne doprinose za vlasnika/cu – samozaposlenu osobu,
* edukacije koje su vezane uz djelatnost, a koje su provedene i plaćene do propisanog roka za dostavu dokumentacije o nenamjenskom utrošku sredstava,
* troškove registracije poslovnog subjekta – javnobilježnički troškovi, pristojbe, naknade,
* upisnine u odgovarajuće registre koji su preduvjet za obavljanje djelatnosti,
* izradu web stranice, pisanih materijala za oglašavanje, reklamnih ploča i natpisa,
* web hosting, zakup domene, održavanje web stranice,
* kupnju uredskog namještaja i materijala za izradu specifičnih dijelova interijera poslovnog prostora po mjeri (pultovi, ugostiteljski i inventar u prodavaonicama),
* troškove atesta i procjene opasnosti,
* kupnju zaštitne i radne odjeće i opreme,
* kupnju licenci neophodnih za obavljanje djelatnosti.

**IV.**

Prilikom podnošenja zahtjeva za dodjelu potpora potrebno je priložiti sljedeću dokumentaciju:

1. zahtjev – obrazac T 100199/20 - Z.,
2. poslovni plan – obrazac T 100199/20 – PP,
3. troškovnik – obrazac T 100199/20 - T,
4. ponude/predračuni,
5. preslika osobne iskaznice,
6. pisma namjere ili predugovori / izjave o budućoj poslovnoj suradnji,
7. nezaposleni dostavljaju potvrdu o vođenju u evidenciji HZZ-a. Ukoliko podnositelj zahtjeva nije u evidenciji nezaposlenih osoba HZZ-a, treba priložiti izjavu da nije redoviti učenik ili student, nema posao, raspoloživ je za posao i aktivno traži posao,
8. zaposleni dostavljaju elektronički zapis o radno-pravnom statusu (HZMO),
9. Izjava o korištenju potpora male vrijednosti – samo oni koji su već dobili potporu od nekog drugog davatelja,
10. izjava suglasnosti – obrazac T 100199/20 - IS.

**V.**

Svaki zahtjev za samozapošljavanje bodovat će se po unaprijed utvrđenim elementima od kojih svaki nosi određeni broj bodova. Za pozitivnu ocjenu zahtjeva potrebno je ostvariti minimalno 8 bodova od ukupno 14 bodova (tablica 1.).

Tablica 1. Kriteriji bodovanja

|  |  |  |
| --- | --- | --- |
| KRITERIJ | OBJAŠNJENJE | BODOVI |
| Poslovni plan | U ocjeni zahtjeva uzima se u obzir iscrpnost i razumljivost poslovnog plana | nepotpun poslovni plan - 0 bodova  detaljno napisan poslovni plan– 3 boda  za dodatno zapošljavanje – 4 boda |
| Pisma namjere ili predugovori/izjave o budućoj poslovnoj suradnji | Dokazuju unaprijed dogovorene poslove i/ili neki drugi oblik buduće poslovne suradnje | nema dogovorenu suradnju – 0 bodova  ima dogovorenu suradnju – 1 bod |
| Troškovnik | Upotpunjen ponudama / predračunima za troškove povezane uz obavljanje djelatnosti | bez ponuda/predračuna – 0 bodova,  priložene sve ponude/predračuni – 3 boda |
| Održivost | Procjena budućih prihoda i troškova odnosno neto dobiti, | neodrživ – 0 bodova,  održiv – 3 boda |
| Radno iskustvo u djelatnosti iz poslovnog plana | Ukoliko postoji radno iskustvo navesti odnosi li se iskustvo na djelatnost iz poslovnog plana, koliko i gdje je stjecano | ako nema nikakvog radnog iskustva – 0 bodova,  ima iskustva u drugim djelatnostima – 1 bod,  ima iskustvo u djelatnosti iz poslovnog plana – 3 boda |

**VI.**

Zahtjev upotpunjen dokumentacijom navedenom u točki IV. Javnog poziva, podnosi se od 11. svibnja 2020. godine do iskorištenja sredstava, a najkasnije do 03. kolovoza 2020. godine na adresu:

Koprivničko-križevačka županija

Upravni odjel za gospodarstvo, komunalne djelatnosti i poljoprivredu, soba 61/II

Antuna Nemčića 5, 48 000 Koprivnica

ili na e-mail: [pisarnica@kckzz.hr](mailto:pisarnica@kckzz.hr).

**VII.**

Zaprimljene zahtjeve razmatrati će Povjerenstvo dinamikom njihova pristizanja.

Za pozitivnu ocjenu zahtjeva potrebno je ostvariti minimalno 8 bodova od ukupno 14 bodova.

Ukoliko su podnositelju zahtjeva odobrena sredstva potpore za samozapošljavanje od strane HZZ-a, tada će se kod razmatranja zahtjeva, usporediti stavke zaprimljenog troškovnika s onim predanim u Zavod.

O odluci Povjerenstva, podnositelj zahtjeva biti će pismeno obaviješten.

**VIII.**

Ukoliko zahtjev bude pozitivno ocijenjen, podnositelj zahtjeva mora u roku, najduže 30 dana od zaprimanja obavijesti, izvršiti registraciju poslovnog subjekta (obrt/d.o.o./jd.o.o.), iznimno u roku od 90 dana ukoliko za registraciju prethodi ishođenje dozvola/uvjerenja ministarstava kao što je slučaj kod pružanja zdravstvenih i socijalnih usluga te Obrtnicu/Izvadak iz Sudskog registra/Uvjerenje/Potvrdu i podatke o otvorenom žiro-računu dostaviti u ovaj Upravni odjel.

**IX.**

Nakon izvršene registracije poslovnog subjekta, odgovorna osoba/korisnik potpore sa Županijom zaključuje Ugovor o dodjeli potpore male vrijednost za samozapošljavanje (Ugovor).

Prilikom sklapanja Ugovora, korisnik potpore dužan je dostaviti bjanko zadužnicu potvrđenu kod javnog bilježnika i popunjenu u skladu s Pravilnikom o obliku i sadržaju zadužnice („Narodne novine“ broj 115/12. i 82/17.) u iznosu dodijeljene potpore sa zakonskim zateznim kamatama po stopi određenoj sukladno članku 29. Zakona o obveznim odnosima („Narodne novine“ broj 35/05., 41/08., 125/11., 78/15. i 29/18.).

Temeljem Ugovora, Upravni odjel za financije, proračun i javnu nabavu izvršiti će isplatu sredstava potpore na žiro-račun korisnika potpore u roku 7 dana od dana potpisivanja Ugovora.

**X.**

Korisnik potpore obvezan je dobivena sredstva utrošiti namjenski o čemu podnosi Izvješće o namjenskom utrošku potpore male vrijednosti za samozapošljavanje (Izvješće) u roku od 6 mjeseci od doznake sredstava.

**XI.**

Svoju gospodarsku aktivnost korisnik potpore treba aktivno obavljati najmanje 1 godinu, od početka korištenja doznačenih sredstava.

**XII.**

Županija zadržava pravo kontrole namjenskog utroška sredstava na terenu. Županija će kontinuirano vršiti kontrolu aktivnosti i statusa gospodarskog subjekta uvidom u baze podataka obrtnog i sudskog registra te Registra poreznih obveznika.

**XIII.**

Temeljem Uredbe komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore i Zakona o državnim potporama („Narodne novine“ broj 47/14. i 69/17.), gospodarskom subjektu će biti izdana Potvrda o dodijeljenoj potpori male vrijednosti te će vrijednost iste biti unesena u web aplikaciju Registra državnih potpora i potpora male vrijednosti.

Ova potpora ne isključuje ostvarivanje prava gospodarskog subjekta na dodjelu potpore male vrijednosti drugih davatelja, a čiji ukupni iznos ne prelazi 200.000,00 eura u kunskoj protuvrijednosti, prema srednjem tečaju Hrvatske narodne banke na dan isplate, u razdoblju od tri fiskalne godine.

**XIV.**

Ovaj Javni poziv objavljuje se na Internet stranici Koprivničko-križevačke županije ([www.kckzz.hr](http://www.kckzz.hr)/ Javni pozivi), Internet stranicama PORE Razvojne agencije Koprivničko-križevačke županije ([www.pora.com.hr](http://www.pora.com.hr)), Hrvatskog zavoda za zapošljavanje ([www.hzz.hr](http://www.hzz.hr)), HGK Županijske komore Koprivnica ([www.hgk.hr/zupanijska-komora-koprivnica](http://www.hgk.hr/zupanijska-komora-koprivnica)), HOK Obrtničke komore Koprivničko-križevačke županije ([www.obrtnicka-komora-koprivnica.hr](http://www.obrtnicka-komora-koprivnica.hr)) i u tjednom listu Podravski list.

Sve informacije se mogu dobiti u Upravnom odjelu za gospodarstvo, komunalne djelatnosti i poljoprivredu, soba 61/II, na telefon 048/658-235 ili na e-mail: [jasna.sabolic@kckzz.hr](mailto:jasna.sabolic@kckzz.hr) .

**ŽUPAN**

**KOPRIVNIČKO-KRIŽEVAČKE ŽUPANIJE**

KLASA:302-01/20-01/11

URBOJ:2137/1-04/08-20-1

Koprivnica, 5. svibanj 2020.

**Ž U P A N :**

**Darko Koren, ing. građ.**